
Bormarketing és az Y-generáció kapcsolatának vizsgálata a Mátraaljai borvidéken

TDK dolgozatom témája a bormarketing és az Y-generáció kapcsolata, különös tekintettel a Mátrai borvidékre. Fontosnak tartom, hogy a mai fiatalok körében kialakuljon a kulturált borfogyasztás szokása, ez adja témám aktualitását. Sajnos manapság e korosztály körében háttérbe szorult ennek az italnak a fogyasztása.
Dolgozatommal az volt a célom, hogy megismerjem az Y-generáció vásárlási, borfogyasztási szokásait, és rávilágítsak arra, hogy hogyan lehet és miért fontos a bor megítélésén javítani. Főként a Mátrai borvidék számára szeretnék megoldást nyújtani arra nézve, hogy az őt megillető helyen szerepeljen a borvidékek között. Ez a második legnagyobb borvidék Magyarországon, ám népszerűségében nagyon alul marad.
A szekunder részben a hazai és nemzetközi borpiac helyzetét tanulmányoztam, megismertem a belföldi és a külföldi borfogyasztási szokásokat, majd az adatgyűjtés során a legfontosabb marketingelméleteket is ismertettem. Ezek segítségével kaptam átfogó képet a hazai borpiacról. Ezt követően a fenti elméleteket külön - a Mátrai borvidék aspektusában is bemutattam.
Primer kutatásom során a borvidék helyzetét térképeztem fel. Interjút készítettem az ottani TDM (Turisztikai Desztináció Menedzsment) és HNT (Hegyközségi Nemzeti Tanács) elnökével, a Borpalota Kft. és a Regélő borház vezetőjével illetve a Ludányi pincészet borászával. Az ő segítségükkel sikerült feltérképeznem a termelői oldalt, majd a fogyasztói oldalt két mini fókuszcsoportos beszélgetéssel és kérdőíves lekérdezéssel tanulmányoztam. Azt vizsgáltam, hogy az Y-generáció körében mennyire népszerű a bor és az ország egyes borvidékei. Fontosnak tartottam felmérni azt, hogy az emberek milyen sűrűn és hol isznak bort, milyen célból és hol vásárolnak, hogyan tájékozódnak és mi a véleményük a magyar borpiacról.
Az általam vizsgált szegmens körében nagy népszerűségnek örvend a bor, ám a Mátrai borvidék csak a 6. helyen szerepel a preferencia skálán, csak 35%-uk fogyaszt onnan származó borokat. Az Y-generáció tagjai a 2000Ft alatti borokat fogyasztják és főként ár, íz, származási hely és borszín alapján választanak bort.
Ezt követően kielemeztem a kapott eredményeket, levontam következtetéseimet és javaslatokat tettem a Mátrai borvidék fejlesztésével kapcsolatosan a jövőre való tekintettel.



